ไฟแนนซ์ทูเดย์
แบงก์พาณิชย์น้อยใหญ่ยังงงๆ
19 ส.ค. 2554

แบงก์พาณิชย์น้อยใหญ่ยังงงๆ 
โดย..ซามูไร บอนด์
กับนโยบายลดภาษีมูลค่าเพิ่มให้ประชาชนที่ใช้บัตรเดบิตรูดซื้อสินค้าของ รมว.คลัง กรณ์ จาติกวณิช เพราะมันช่างละม้ายกับแนวคิดที่แบงก์เสนอไปยังธนาคารแห่งประเทศไทย ที่ต้องการเห็นแรงกระตุ้นจากภาครัฐ หลังจากที่ความนิยมของบัตรเดบิตไม่ค่อยเวิร์กสักเท่าไหร่




ปัญหาที่แบงก์ประสบอยู่คือ ลูกค้านิยมใช้บัตรเครดิตรูดซื้อสินค้ามากกว่า บัตรเดบิตจึงถูกนำไปใช้กดตู้เอทีเอ็มอย่างเดียว ทั้งๆ ที่ดีไซน์เอาไว้สำหรับผู้มีวินัยทางการเงิน 
ถามว่าตอนนี้สินเชื่อขนาดใหญ่แบงก์ไหนฮอตสุดๆ ก็ต้องบอกว่า ไทยพาณิชย์ นำโด่ง เพราะสามารถปิดดีลเจ๋งๆ ได้เพียบ ทั้งลงทุนในและต่างประเทศ งานนี้ได้มือดีอย่าง อาทิตย์ นันทวิทยา รองผู้จัดการใหญ่ นำทัพดูแลลูกค้ากลุ่มธุรกิจขนาดใหญ่อยู่หมัด ปีนี้ยังมีพอร์ตในมืออีกเพียบ
แต่ถ้าถามว่านายแบงก์คนไหนฟิตสุดๆ ก็ต้องยกนิ้วให้ มาร์ค จอห์น อาร์โนลด์ ซีอีโอและกรรมการผู้จัดการใหญ่แบงก์กรุงศรีอยุธยา ที่ตื่นแต่เช้ามืดมาเช็กข้อมูล อัพเดตและสั่งงานลูกน้องทุกวัน บางคนเห็นเวลาที่เรกคอร์ดในอีเมลแล้วถึงกับตาสว่าง เพราะระบุว่ามาก่อนเวลา 6 โมงเช้าด้วยซ้ำ มิน่าอย่างนี้สิถึงทำให้แบงก์กรุงศรีอยุธยากำไรโตวันโตคืน
คดีบริษัท วินมาร์ค “นอมินี” ของ พ.ต.ท.ทักษิณ ชินวัตร และคุณหญิงพจมาน ณ ป้อมเพชร ที่เข้าไปถือหุ้น บริษัท เอสซี แอสเสท ยังตามหลอกหลอน ยิ่งลักษณ์ ชินวัตร ต่อไปอีกนาน เพราะทาง ก.ล.ต.มีหลักฐานชัดเจนว่า อาจมีการแจ้งข้อมูลเท็จให้แก่นักลงทุนว่าบริษัท วินมาร์ค ไม่มีความสัมพันธ์กับตระกูลชินวัตร ขณะที่หลักฐานซึ่งทาง ก.ล.ต.ประสานความร่วมมือกับ ก.ล.ต.ฮ่องกงและสิงคโปร์ ปรากฏว่าธุรกรรมทางการเงินของบริษัท วินมาร์ค ถูกชักใยโดย พ.ต.ท.ทักษิณและคุณหญิงพจมาน